ભુજના સેજવાલા માતમ વિસ્તારમાં સીદીઓના ૧૫૦ જેટલા પરિવારો એક ફળિયામાં રહેતા. અને આ પરિવારોમાં ગજબની એકતા !!! કોઇ પણ સમયે સમાજની "હઝરત મુબારક" બાવા ગોરની દરગાહમાંથી મુતવાસાહેબ "નાફિર" જે એક પ્રકારનો શંખ હોય છે તેનો નાદ કરે એટલે દરેક ઘરમાંથી કોઇ પણ સંજોગોમાં તરત જ બાવાના દરબારમાં હાજર થઇ જાય. આ વિસ્તારમાં આરબ, મુસ્લિમ તેમજ પઠાણ સમાજ સાથે સીદીઓએ ઘરોબો કેળવ્યો હતો. તેમજ તેમના કહેવા પ્રમાણે હિન્દુઓ સાથે રહેવાથી તેમનું શિક્ષણ ધોરણ સુધર્યું તેમજ તેમના પરિવારોમાં કન્યાશિક્ષણ પણ નોંધપાત્ર રીતે વધવા પામ્યું. તેમના સમાજની એક દીકરીએ કર્ણાટક યુનિવર્સિટિમાં ગોલ્ડ મેડલ પણ હાંસલ કર્યું છે ! તેમ છતાં હજી પણ આ સમાજના યુવાનોને કચ્છમાં રોજગારીની તકો ન મળતી હોવાના અનુભવ રહેલા છે. સરકારી નોકરીમાં પણ જુજ પરિવારના સભ્યો પોતાની કાબેલીયતના આધારે નોકરી મેળવી પરિવારનું ગુજરાન ચલાવે છે.